CELEX: 32021R2063
Language: ro
Date: 2021-08-25 00:00:00
Title: Regulamentul delegat (UE) 2021/2063 al Comisiei din 25 august 2021 de modificare și rectificare a Regulamentului delegat (UE) 2020/2015 de precizare a detaliilor punerii în aplicare a obligației de debarcare pentru anumite activități de pescuit din apele occidentale pentru perioada 2021-2023

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 421/6
               
            
         REGULAMENTUL DELEGAT (UE) 2021/2063 AL COMISIEI
         din 25 august 2021
         de modificare și rectificare a Regulamentului delegat (UE) 2020/2015 de precizare a detaliilor punerii în aplicare a obligației de debarcare pentru anumite activități de pescuit din apele occidentale pentru perioada 2021-2023
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/472 al Parlamentului European și al Consiliului din 19 martie 2019 de stabilire a unui plan multianual pentru stocurile pescuite în apele occidentale și apele adiacente și pentru activitățile de pescuit care exploatează stocurile respective, de modificare a Regulamentelor (UE) 2016/1139 și (UE) 2018/973 și de abrogare a Regulamentelor (CE) nr. 811/2004, (CE) nr. 2166/2005, (CE) nr. 388/2006, (CE) nr. 509/2007 și (CE) nr. 1300/2008 ale Consiliului (1), în special articolul 13,
         întrucât:
         
                     (1)
                  
                  
                     Regulamentul delegat (UE) 2020/2015 al Comisiei (2) prevede detaliile modalității de punere în aplicare a obligației de debarcare pentru anumite activități de pescuit de specii demersale din apele de vest pentru perioada 2021-2023, în urma a două recomandări comune prezentate de Belgia, Spania, Franța, Țările de Jos și Portugalia (denumite în continuare „statele membre din apele de sud-vest”), respectiv de Belgia, Irlanda, Spania, Franța și Țările de Jos (denumite în continuare „statele membre din apele de nord-vest”).
                  
               
                     (2)
                  
                  
                     În temeiul Regulamentului delegat (UE) 2020/2015, anumite excepții de la obligația de debarcare se aplică cu titlu provizoriu până la 31 decembrie 2021. În aceste cazuri, statele membre care au un interes direct de gestionare trebuie să prezinte, cât mai curând posibil și nu mai târziu de 1 mai 2021, dovezi științifice suplimentare care să justifice excepția. Informațiile furnizate trebuie să fie evaluate de Comitetul științific, tehnic și economic pentru pescuit („CSTEP”) până la 31 iulie 2021.
                  
               
                     (3)
                  
                  
                     După consultarea Consiliului consultativ pentru apele de nord-vest și a Consiliului consultativ pentru stocuri pelagice, statele membre din apele de nord-vest au prezentat Comisiei, la 30 aprilie 2021, o recomandare comună solicitând o modificare a planului privind aruncarea capturilor înapoi în mare pentru anumite activități de pescuit din apele de nord-vest.
                  
               
                     (4)
                  
                  
                     După consultarea Consiliului consultativ pentru apele de sud-vest și a Consiliului consultativ pentru stocuri pelagice, statele membre din apele de sud-vest au prezentat Comisiei, la 30 aprilie 2021, o recomandare comună solicitând o modificare a planului privind aruncarea capturilor înapoi în mare pentru anumite activități de pescuit din apele de sud-vest.
                  
               
                     (5)
                  
                  
                     CSTEP (3) a analizat aceste recomandări comune în luna mai 2021. La 16 iulie 2021, Comisia a prezentat proiectele de acte delegate unui grup de experți format din reprezentanți ai statelor membre, în cadrul unei reuniuni la care Parlamentul European a participat în calitate de observator.
                  
               
                     (6)
                  
                  
                     Regulamentul delegat (UE) 2020/2015 a stabilit domeniul de aplicare al excepțiilor aplicabile în apele de nord-vest [subzonele 5 (excluzând diviziunea 5a și numai apele Uniunii din diviziunea 5b), 6 și 7 ale Consiliului Internațional pentru Explorarea Apelor Maritime (International Council for the Exploration of the Sea, „ICES”)]. Același regulament a stabilit domeniul de aplicare al excepțiilor aplicabile în apele de sud-vest [subzonele ICES 8, 9 și 10 (apele din jurul insulelor Azore), și în zonele 34.1.1, 34.1.2 și 34.2.0 (apele din jurul insulelor Madeira și Canare) ale Comitetului pentru pescuit în zona central-estică a Atlanticului (Fishery Committee for the Eastern Central Atlantic, „CECAF”)]. Din motive de claritate juridică, aplicarea acestor măsuri trebuie să se refere în mod explicit la apele Uniunii din aceste zone. Prin urmare, Regulamentul delegat (UE) 2020/2015 trebuie modificat.
                  
               
                     (7)
                  
                  
                     Statele membre din apele de nord-vest au solicitat o nouă excepție legată de rata de supraviețuire pentru cambula de Baltica capturată cu seine (SSC) în diviziunile ICES 7b-7k. Statele membre din apele de nord-vest au furnizat noi dovezi științifice pentru a demonstra ratele ridicate de supraviețuire pentru cambula de Baltica aruncată înapoi în mare în cadrul respectivei activități de pescuit. Dovezile respective au fost prezentate CSTEP, care a concluzionat (4) că datele privind ratele de supraviețuire sunt fiabile și oferă estimări solide de supraviețuire pentru această activitate de pescuit. Prin urmare, excepția trebuie să fie inclusă în Regulamentul delegat (UE) 2020/2015.
                  
               
                     (8)
                  
                  
                     Articolul 10 alineatul (4) litera (b) din Regulamentul delegat 2020/2015 a acordat o excepție legată de rata ridicată de supraviețuire pentru Leucoraja naevus capturată cu traule de fund în subzona ICES 8 până la 31 decembrie 2021. Statele membre din apele de sud-vest au solicitat ca excepția să fie prelungită până la 31 decembrie 2023. CSTEP a analizat dovezile științifice furnizate de statele membre din apele de sud-vest și a concluzionat că ratele de supraviețuire din cele mai recente studii sunt scăzute, însă prezintă un grad ridicat de variabilitate. Cu toate acestea, în 2021 sunt planificate studii de cercetare suplimentare care vor combina vitalitatea la bord și monitorizarea în captivitate. Prin urmare, excepția trebuie prelungită până în 2022, pentru a acorda suficient timp pentru finalizarea studiilor. Statele membre au obligația de a prezenta rezultatele acestor studii solicitate de CSTEP până cel târziu la 1 mai 2022.
                  
               
                     (9)
                  
                  
                     Articolul 13 alineatul (1) litera (f) din Regulamentul delegat (UE) 2020/2015 a acordat o excepție de minimis pentru caproidele capturate de nave care utilizează traule de fund în diviziunile ICES 7b-7c și 7f-7k. Statele membre din apele de nord-vest au solicitat să se precizeze că calculul excepției trebuie să se bazeze pe capturile realizate cu totalitatea uneltelor de pescuit. CSTEP a concluzionat (5) că, deși această solicitare are implicații în ceea ce privește volumul de minimis potențial permis al capturilor aruncate înapoi în mare, volumul implicit al capturilor aruncate înapoi în mare pentru un procent de minimis de 0,5 % este mic, indiferent dacă capturile corespund tuturor uneltelor sau doar traulelor de fund. În plus, excepția trebuie să se aplice numai codurilor de unelte de pescuit ale traulelor de fund relevante enumerate în anexa XI la Regulamentul de punere în aplicare (UE) nr. 404/2011. Prin urmare, excepția trebuie acordată în aceste condiții până la 31 decembrie 2022. Statele membre au obligația de a transmite datele solicitate de CSTEP referitoare la capturi până cel târziu la 1 mai 2022.
                  
               
                     (10)
                  
                  
                     Articolul 13 alineatul (1) litera (a) din Regulamentul delegat (UE) 2020/2015 a acordat o excepție de minimis pentru merlanul capturat de nave care utilizează traule de fund și seine, traule pelagice și beam-traule, în diviziunile ICES 7b-7k. Această excepție a fost acordată numai până în decembrie 2021, având în vedere starea generală de conservare a merlanului în subzonele ICES 7b-k. Statele membre din apele de nord-vest au solicitat prelungirea excepției. CSTEP a analizat dovezile științifice furnizate de statele membre din apele de nord-vest și a concluzionat (6) că ratele capturilor aruncate înapoi în mare sunt relativ scăzute și că selectivitatea s-a îmbunătățit odată cu măsurile de remediere introduse în Marea Celtică (7). Cu toate acestea, merlanul din Marea Celtică este un stoc asociat îndeaproape capturilor de cod din Marea Celtică și este monitorizat cu strictețe. Prin urmare, excepția trebuie prelungită până la 31 decembrie 2022, iar statele membre trebuie să furnizeze datele solicitate de CSTEP referitoare la capturi până cel târziu la 1 mai 2022.
                  
               
                     (11)
                  
                  
                     Articolul 14 alineatul (1) din Regulamentul delegat (UE) 2020/2015 a acordat o excepție de minimis pentru merlanul capturat de nave care utilizează traule pelagice, beam-traule, traule de fund și seine în subzona ICES 8. Cu toate acestea, lista uneltelor a omis uneltele care corespund traulelor pelagice (OTM, PTM și TM). Statele membre din apele de sud-vest au solicitat Comisiei să corecteze omisiunea. Prin urmare, excepția trebuie să fie modificată.
                  
               
                     (12)
                  
                  
                     Prin urmare, Regulamentul delegat (UE) 2020/2015 trebuie rectificat și modificat în consecință.
                  
               
                     (13)
                  
                  
                     Întrucât măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicarea sa. El trebuie să se aplice de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2020/2015 se modifică după cum urmează:
            
                        1.
                     
                     
                        Articolul 1 se înlocuiește cu următorul text:
                        „În apele Uniunii din apele de nord-vest (subzonele ICES 5, 6 și 7), din apele de sud-vest [subzonele ICES 8, 9 și 10 (apele din jurul insulelor Azore)] și din zonele CECAF 34.1.1, 34.1.2 și 34.2.0 (apele din jurul insulelor Madeira și Canare), obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică activităților de pescuit de specii demersale și pelagice în conformitate cu prezentul regulament pentru perioada 2021-2023.”
                     
                  
                        2.
                     
                     
                        La articolul 6 alineatul (1), se adaugă litera (f) cu următorul text:
                        
                                    „(f)
                                 
                                 
                                    cambulă de Baltica (Pleuronectes platessa) capturată în diviziunile ICES 7b-7k cu seine (SSC);”
                                 
                              
                  
                        3.
                     
                     
                        La articolul 10 alineatul (4), litera (b) se înlocuiește cu următorul text:
                        
                                    „(b)
                                 
                                 
                                    efectuate cu traule de fund în subzona ICES 8 până la 31 decembrie 2022. Statele membre care au un interes direct de gestionare transmit cât mai curând posibil și cel târziu până la data de 1 mai 2022 informații științifice suplimentare care să justifice această excepție pentru capturile de Leucoraja naevus efectuate cu traule de fund. CSTEP trebuie să evalueze informațiile științifice respective până la 31 iulie 2022.”
                                 
                              
                  
                        4.
                     
                     
                        La articolul 13 alineatul (1), litera (f) se înlocuiește cu următorul text:
                        
                                    „(f)
                                 
                                 
                                    pentru caproide (Caproidae), până la un maxim de 0,5 % din totalul capturilor anuale din această specie pentru toate uneltele de pescuit din zonele respective, efectuate de nave care utilizează traule de fund (OTT, OTB, TBS, TBN, TB, PTB) în diviziunile ICES 7b, 7c și 7f-7k;”
                                 
                              
                  
                        5.
                     
                     
                        La articolul 13, alineatul (2) se înlocuiește cu următorul text:
                        „Excepțiile de minimis prevăzute la alineatul (1) litera (a) sunt aplicabile până la 31 decembrie 2022. Statele membre care au un interes direct de gestionare transmit, cât mai curând posibil și cel târziu până la 1 mai 2022, informații științifice suplimentare privind componența capturilor. CSTEP trebuie să evalueze informațiile științifice furnizate până la 31 iulie 2022.”
                     
                  
                        6.
                     
                     
                        La articolul 14 alineatul (1), litera (m) se înlocuiește cu următorul text:
                        
                                    „(m)
                                 
                                 
                                    pentru merlan (Merlangius merlangus), până la un maxim de 5 % din totalul capturilor anuale din această specie efectuate de nave care utilizează traule pelagice, beam-traule, traule de fund și seine (codurile uneltelor: OTB, OTT, OTM, PTB, PTM, TBN, TBS, TBB, OT, PT, TX, TM, SSC, SPR, SDN, SX, SV) în subzona ICES 8;”.
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2022 până la 31 decembrie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 83, 25.3.2019, p. 1.
         
            (2)  Regulamentul delegat (UE) 2020/2015 al Comisiei din 21 august 2020 de precizare a detaliilor punerii în aplicare a obligației de debarcare pentru anumite activități de pescuit din apele occidentale pentru perioada 2021-2023 (JO L 415, 10.12.2020, p. 22).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (7)  Regulamentul (UE) 2021/92 al Consiliului din 28 ianuarie 2021 de stabilire, pentru anul 2021, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 31, 29.1.2021, p. 31).